Sâmbătă, 13 aprilie 2019, începând cu ora 11:00, în patru mari orașe din țară – Iași, Brașov, Bucuresti și Timișoara – vor fi organizate, simultan, Marșuri pentru Aer Curat.

Sub sloganul „Aerul poluat ucide”, evenimentul își propune să tragă un semnal de alarmă asupra calității aerului din România, a efectelor nocive asupra sănătății populației, dar și asupra necesității de a dezvolta și implementa politici publice alternative pentru măsurarea și păstrarea calității aerului din România.

În București, marșul se va desfășura pe următorul traseu:

între orele 10:00-11:00, adunarea participanților pe trotuarul din fața Bibliotecii Naționale;

între orele 11:00-12:00, deplasarea participanților pe următorul traseu: trotuarul din fața Bibliotecii Naționale – trotuarul adiacent Bd. Unirii – partea stângă a sensului de mers către Piața Constituției – traversare Pod Șerban Vodă, în dreptul Hotelului Horoscop – continuare pe Bd. Unirii, partea stângă sensul de mers către Piața Constituției – sediul Ministerului Mediului.

Deplasare participanților se va face exclusiv pe trotuar, iar traversarea se va face numai prin locurile special amenajate trecerii.

Șoferii sunt sfătuiți să circule cu prudenţă şi să respecte semnalele poliţiştilor rutieri.